Source: https://www.szcoportal.sk/33/vzajomny-zapocet-pohladavky-a-zavazku-v-jednoduchom-uctovnictve-uniqueiduchxzASYZNYzrwcnt58KRqQh60I6jUfXT6QOQea68B8/
Timestamp: 2019-01-24 06:09:04+00:00
Document Index: 7530544

Matched Legal Cases: ['§ 7', '§ 14', '§ 4', '§ 4', '§ 358', '§ 364']

Vzájomný zápočet pohľadávky a záväzku v jednoduchom účtovníctve | SZČO online
Vzájomný zápočet pohľadávky a záväzku v jednoduchom účtovníctve
1.10.2018, Ing. Ján Mintál, Zdroj: Verlag Dashöfer
Ustanovenie § 7 ods.5 zákona č.431/2002 Z.z. o účtovníctve v z.n.p. v rámci všeobecných povinností účtovných jednotiek ustanovuje povinnosť účtovať majetok a záväzky, náklady a výnosy, výdavky a príjmy v účtovných knihách a zobrazovať ich v účtovnej závierke samostatne bez ich vzájomného započítania, s výnimkou niektorých prípadov upravených účtovnými zásadami pre účtovné jednotky zriadené podľa osobitných predpisov (napr. NBS, Fond ochrany vkladov a pod.).
Zákaz účtovného zobrazovania majetku a záväzkov len až po ich prípadnej kompenzácii však neznamená, že započítanie pohľadávok a záväzkov v účtovníctve je vylúčené. Započítanie ako také zakázané nie je, nie je však prípustné zaúčtovať len prípadný rozdiel vzniknutý v rámci kompenzácie. Pri akte započítania pohľadávok a záväzkov je teda nevyhnutné zúčtovanie samostatného výnosu, ako aj samostatného nákladu. Je zrejmé, že u subjektov účtujúcich v sústave jednoduchého účtovníctva pôjde len o zaevidovanie pohľadávok a záväzkov v plnej výške, nakoľko v tomto prípade sa účtuje o príjmoch a výdavkoch. Uvedený postup potvrdzujú aj postupy účtovania v rámci ustanovenia § 14 ods. 7, kde je upravený spôsob účtovania započítania pohľadávok v jednoduchom účtovníctve tak, že pri vzájomnom započítaní pohľadávok sa k zmluvne dohodnutému dňu účtuje zánik pohľadávky v knihe pohľadávok a zánik záväzku v knihe záväzkov, najviac však do výšky nižšej sumy pohľadávky. V rámci uzávierkových účtovných operácií sa účtuje príjem zo započítanej pohľadávky ako príjem zahrnovaný do základu dane z príjmov (pozri § 4 ods. 6 písm. d) postupov účtovania) a výdavok zo započítaného záväzku ako výdavok vynaložený na dosiahnutie, zabezpečenie a udržanie príjmov (§ 4 ods. 6 písm. e) postupov účtovania).
Keďže pri vzájomných zápočtoch pohľadávok a záväzkov vykonávaných v súlade s § 358 až § 364 Obchodného zákonníka nejde o priame peňažné toky, neúčtuje sa preto v peňažných stĺpcoch peňažného denníka. Tieto zápočty je potrebné účtovať v daňových príjmoch (podľa položiek) a daňových výdavkoch (podľa položiek) v rámci uzávierkových účtovných operácií. Samozrejmosťou musia byť príslušné zápisy v Knihe pohľadávok a Knihe záväzkov vyjadrujúce zánik vzájomne započítavaných pohľadávok a záväzkov.
V prípade započítania pohľadávky v cudzej mene sa použije referenčný výmenný kurz určený a vyhlásený Európskou centrálnou bankou alebo Národnou bankou Slovenska v deň predchádzajúci dňu vzájomného započítania.